הכירו את האוליגרך החב"דניק אלכס גרנובסקי שרכש את השליטה ב-ZBI - שוק ההון - TheMarker
הכירו את האוליגרך החב"דניק אלכס גרנובסקי שרכש את השליטה ב-ZBI
הבוקר הודיעה ZBI, חברת האחזקות שבל שליטת צביקה ברינבוים, על מכירתה לידי קרן הצדקה "חב"ד 770 BV" - הנשלטת על ידי איש העסקים היהודי בכ-130 מיליון שקל ■ העסקה תיתן לגרנובסקי גישה לקופת מזומנים של 160 מיליון שקל
עודכן ב-15.08.13
בשנים האחרונות המשקיעים בבורסת תל אביב התוודעו ליותר ויותר אוליגרכים יהודים יוצאי ברית המועצות לשעבר, שהגבירו את מעורבותם בשוק ההון המקומי. ולדימיר גוז'ינסקי, ארקדי גידמאק ואברהם נניקשווילי הם חלק מהשמות המוכרים, כשאליהם הצטרף היום אוליגרך נוסף, הפעם ממוצא אוקראיני – אלכסנדר גרנובסקי.
זד.בי.איי (ZBI), חברת האחזקות שבשליטת צביקה ברינבוים, דיווחה הבוקר כי השליטה בחברה (84%) נמכרה לידי קרן הצדקה "חב"ד 770 BV", שנשלטת על ידי גרנובסקי, תמורת כ-128 מיליון שקל. מדובר בקרן צדקה שרשומה בהולנד ומוחזקת על ידי גרנובסקי (95%) ואיש סודו ומרכז הפעילות שלו בישראל, יוסי שניאורסון (5%).
באמצעות הרכישה, גרנבסקי צפוי להשיג גישה לקופת מזומנים והשקעות לטווח קצר דשנה בשווי של 160 מיליון שקל (סולו) הנמצאת בחברה הבת בי.ג'י.איי, וכן לתיק אשראי בשווי 106 מיליון שקל של הבנק לפיתוח תעשייה , ואך יקבל 36% ממניות חברת הטקסטיל בגיר גרופ. בהודעה שיצאה עם פרסום הרכישה, נמסר כי רווחי הקרן העתיידים נועדו לחלוקת תרומות בקהילות היהודיות בעולם.
מיהו אם כן, המיליארדר הפילנתרופ אלכסנדר גרנובסקי?
אלכסנדר (שסה) גרנובסקי, שכיהן בעבר כחבר הפרלמנט האוקראיני, מחזיק בקונגלומרט הכולל חברת בנייה ויזמות, בתי מלון, בנקאות ומכירת חומרי גלם לבניה ולתעשיות אחרות. על פי החברה, גרונובסקי – שהתקרב לדת ולחב"ד במהלך השנים האחרונות – הוא ש"גרם לכך שמוסד פיננסי יעמיד לרשות הקרן מימון לצורך הרכישה".
גודל הונו האמיתי של גרנובסקי לא ידוע במדויק. בעבר גרנובסקי לא נכלל בדירוג של 100 עשירי אוקראינה, בטענה שלא ידוע מהו היקף הונו - מאות מיליוני דולרים או אולי מספר מיליארדי דולרים, כך שמיקומו ברשימה במקום כזה או אחר עלול היה לגרום לו ולמשתתפים האחרים עוול.
גרנובסקי, נשוי ואב לשתי בנות, נולד בשנת 1972, בעיר אומן שבאוקראינה. בתחילת שנות ה-90 השלים את לימודי המשפטים באוניברסיטת אודסה, אך ככל הנראה, די מהר הבין שהטיפול המשפטי בלקוחות והנבירה בפסקי הדין אינם בשבילו.
החברה הראשונה שהקים עסקה בשיפוצים ובנייה. לעיתונות האוקראינית סיפר גרנובסקי כי בחר להתעסק בתחום הבנייה לגמרי במקרה. "עשיתי שיפוצים לדירה שלי, באו אלינו חברים, הסתכלו והתרשמו. כך החלו לזרום עוד ועוד לקוחות, עד שהפכנו לגורם משמעותי בשיפוצים. אחרי זה התחלנו להתעסק בבניית הבתים הפרטיים", אמר.
במרוצת שנות ה-90, החלו עסקיו של גרנובסקי לגדול, וכללו בנוסף לפעילות הבנייה גם את עסקי המלונאות, מכירת חומרי גלם לבנייה ולתעשיות אחרות, עיצוב חנויות ובתי עסק שונים. כך בתחילת שנות ה-2000 החזיק גרנובסקי בקונגלומרט שהעסיק כ-20 אלף עובדים ברחבי אוקראינה וכן מאות שותפים בכל רחבי העולם.
אלא שבדומה ללא מעט אנשי עסקים, ברגע שחשו כי כבר השיגו משהו בעולם הביזנס, ובכדי לגוון יותר את חייהם ולצבור כוח נוסף, פנה גרנובסקי לכיוונה של הפוליטיקה. כך, בשנת 2002 נבחר לחבר הפרלמנט האוקראיני, מטעם המפלגה הסוציאל-דמוקרטית, והחל להתרחק מהעסקים. לעיתונות האוקראינית סיפר כי הפוליטיקה אף פעם לא היתה שאיפת חייו, אך הוא הבין שבכדי להצליח בעסקים הקושרים בתחום הפוליטי לא יכולים להזיק אף פעם, אלא רק לעזור. גרנובסקי כיהן כחבר הפרלמנט האוקראיני עד 2006, ולאחר שלא נבחר לכהונה נוספת, חזר לעסקים.
בנוסף לעסקים ופוליטיקה, התחביב הנוסף של גרנובסקי הוא תחום הכדורגל. הוא כיהן בעבר - וייתכן כי עדיין ממשיך בכך - כאחד הסגנים של נשיא התאחדות הכדורגל האוקראינית. במקביל גרנובסקי התקרב לדת היהודית. הוא נמנה על קבוצת העשירים היהודים הצעירים שהתקרבו לחסידות חב"ד על ידי איגוד הקהילות אור אבנר, ברחבי ברה"מ לשעבר.
איגוד הקהילות הוקם על ידי לב לבייב, המשמש כנשיא האיגוד. האיגוד הקים לתחייה במימון לבייב לאחר נפילת הקומוניזם - בהוראת הרבי מלובביץ' - מאות קהילות, בתי כנסת, מרכזים קהילתיים, בתי ספר, אולפנים וקהילות. כיום מכהן גרנובסקי כנשיא World Chabad, והוא נחשב לתורם גדול לפעילויות של חב"ד ברחבי העולם.
לצדו של גרנובסקי נמצא שניאורסון, שידוע בעולם החרדי כאיש עסקים ממולח בעל קשרים חובקי עולם הן בקרב צמרת אנשי העסקים בארץ והן ברחבי העולם. שניאורסון היה חתום על השקת הפעילות העסקית והרכישות המאסיוויות בארץ של איש העסקים הישראלי לשעבר שעיה בוימלגרין, במהלך שנות הגאות של הבורסה. עד 2007 שימש שניאורסון כמנהל העסקים הראשי של בוימלגרין עצמו וכמנכ"ל קבוצת בוימלגרין.
בעבר פורסם בעיתונות החרדית כי שניאורסון עזב את בוימלגרין בכדי לעמוד בראש קבוצת משקיעים, אשר בכוונתם היה להשקיע בארץ כ-100 מיליון דולר (בראשות עו"ד יעקב וינרוט), אך הדברים בסופו של דבר לא יצאו אל הפועל. הצעד הבא של שניאורסון היה הצטרפות כשותף לחברת הנדל"ן דיגל, שבשליטת יהודה לוי ומאיר שמיר, העוסקת בין השאר בייזום עסקות נדל"ן במזרח אירופה. גרנובסקי צפוי למנות כעת את שניאורסון למנכ"ל החברה ואת הרב אברהם וולף ליו"ר דירקטוריון.